ลุ้น SET บวกต่อ ตามตปท. หลัง “พาวเวล” ส่งซิกคงนโยบายการเงิน
ลุ้น SET บวกต่อ ตามตปท. หลัง “พาวเวล” ส่งสัญญาณเปลี่ยนแปลงนโยบายการเงินไม่เกิดขึ้นเร็ว และเล็งแรงหนุนหุ้นกลุ่มที่มีมูลค่าทางบัญชีต่ำเช่น กลุ่มหลักทรัพย์ หรือกลุ่มธนาคาร
12 ม.ค. 2565

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้าวันนี้น่าจะฟื้นตัวดีขึ้น หลังจากถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ต่อคณะกรรมาธิการด้านการธนาคารประจำวุฒิสภาเมื่อคืนส่งสัญญาณว่าการเปลี่ยนแปลงนโยบายการเงินของเฟดอาจจะยังไม่เกิดขึ้นในเร็วๆ นี้ แต่อาจไปเห็นหลังการประชุมเฟดช่วงต้นเดือน พ.ค.2565 จึงเชื่อว่าบรรยากาศการลงทุนในช่วง 3 เดือนแรกของปียังคงเป็นบวก
ด้านปัจจัยในประเทศ นักลงทุนยังคงติดตามมาตรการกระตุ้นเศรษฐกิจที่จะออกมาในช่วงระยะเวลาก่อนการเลือกตั้งในระดับต่างๆ และด้านการควบคุมราคาเนื้อไก่จะส่งผลเชิงลบกับกลุ่มผู้ผลิตไก่ ในขณะที่ผู้ผลิตเนื้อหมูอาจได้เปรียบกว่า ทำให้ในระยะสั้นมีมุมมองเชิงบวกต่อหุ้นของ CPF ซึ่งมีธุรกิจทั้งหมูและไก่ รวมไปถึง TU ในกลุ่มผลิตภัณฑ์อาหารทะเลที่ไม่ได้รับผลกระทบก็มีความน่าสนใจเช่นกัน
นอกจากนี้ยังเริ่มเห็นแรงซื้อเก็งกำไรในหุ้นกลุ่มที่มีมูลค่าทางบัญชีต่ำ เช่น กลุ่มหลักทรัพย์ หรือกลุ่มธนาคาร อย่าง BBL, KTB, TCAP หรือ TTB
ทั้งนี้พร้อมให้แนวรับที่ 1,660 จุด และแนวต้าน 1,680 จุด